Predsjednik Obama ocjenjuje summit G-20 prekretnicom u naporima oporavka globalne ekonomije
„Prema bilo kojem mjerilu londonski summit je bio povijesni skup. Povijesni zbog veličine i dosega izazova s kojima smo sučeljeni i zbo
Američki predsjednik Barack Obama kaže da je ekonomski summit G-20 u Londonu prekretnica u naporima da se izliječi globalno gospodarstvo. No, gospodin Obama upozorava da nema jamstava da će stvari krenuti na bolje te je potrebno poduzeti nove korake. Predsjednik Obama kaže da je zadovoljan s rezultatima njegovog prvog međunarodnog skupa za koji je rekao da je bio produktivan te predviđa da će londonski summit u budućnosti biti smatran prekretnicom u pokušajima oporavka svjetskog gospodarstva: „Prema bilo kojem mjerilu londonski summit je bio povijesni skup. Povijesni zbog veličine i dosega izazova s kojima smo sučeljeni i zbog pravovremenosti i jačine našeg odgovora na krizu,“ izjavio je predsjednik Obama. Razgovarajući s novinarima nakon okončanja summita, gospodin Obama je govorio o konsenzusu postignutom među zemljama koje su na taj skup došle s različitim prioritetima i perspektivama: „Teško je da 20 državnih čelnika premoste svoje razlike. Svi imamo svoje nacionalne politike, svoje stavove i svoje političke kulture. Ali, građani svih zemalja su u teškom položaju i zbog njih je potrebno da budemo zajedno.“ Predsjednik Obama nije dobio konkretno obećanje od drugih čelnika glede bitnog povećanja na polju domaće potrošnje koju on koristi kod kuće kako bi ojačao američko gospodarstvo. No, postignut je sporazum da se osigura bilijun dolara za zajmove zemljama u razvoju, a ta bi se sredstva raspodjeljivala kroz Međunarodni monetarni fond i druge financijske institucije. Na summitu je otpočet i proces uvođenja energičnih mjera u zemljama i sredinama koje su pravi porezni raj za bogate te u reguliranju ulagačkih fondova za bogate. Gospodin Obama je rekao da su na sastanku G-20 odobrene ključne i oštre mjere dodavši da ne postoje jamstva da će sve te mjere i djelovati, ali je naglasio da je proces oporavka otpočeo: „Mislim da smo odabrali pravi lijek i da je pacijent u stabilnom stanju. No, još uvijek postoje rane koje trebaju biti zaliječene. Još uvijek imamo hitnih slučajeva gdje se stanje može pogoršati. No, smatram da su odabrani jako dobri lijekovi za borbu protiv bolesti.“ Gospodin Obama je, isto tako, iskoristio londonski skup za bilateralne sastanke sa čelnicima Rusije, Kine, Indije, Južne Koreje i Britanije. „Naravno da smo razgovarali o dodatnim koracima za ekonomski oporavak i rast. No, razgovarali smo o koordinaciji mjera po raznim pitanjima: kako umanjiti nuklearnu prijetnju, kako doći do koordiniranog odgovora na planirano sjevernokorejsko lansiranje raketa, kako pobijediti terorizam i stabilizirati Afganistan te kako zaštiti naš planet od pokore klimatskih promjena,“ izjavio je američki predsjednik. Predsjednik Obama iz Londona odlazi na francusko-njemačku granicu gdje će se pridružiti ostalim čelnicima zemalja-članica NATO saveza na obilježavanju 60-te obljetnice sjeverno-atlanske organizacije. Među njima će biti i premijer i predsjednik Republike Hrvatske, koja je nova članica NATO-a.